## Odluka Ustavnog suda Republike Hrvatske broj:U-IIIA-3524/2004 od 9. ožujka 2006.

### NN 48/2006 (2.5.2006.), Odluka Ustavnog suda Republike Hrvatske broj:U-IIIA-3524/2004 od 9. ožujka 2006.

# USTAVNI SUD REPUBLIKE HRVATSKE

**1168**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju je podnio Ž. P. iz Z., kojeg zastupaju
M. i O. Š., odvjetnici u Zajedničkom odvjetničkom uredu u R., na sjednici
održanoj 9. ožujka 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Gospiću dužan je donijeti odluku u predmetu koji se vodi pred
tim sudom pod poslovnim brojem: P-3/81 (ranije: P-334/71, P-388/75) u najkraćem
mogućem roku, ali ne duljem od šest (6) mjeseci, računajući od prvog idućeg dana
nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst)
podnositelju ustavne tužbe Ž. P. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 11.300,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca, od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Temeljem članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 29. rujna 2004. godine podnio ustavnu
tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositelj je podnio tužbu Općinskom sudu u Gospiću 25. lipnja 2004., protiv
tuženika Općine G. i N. U., radi priznanja prava korištenja i predaje u posjed
č. kat. br. 1/130 k.o. C. u K. Podnositelju je rješenjem Općine G. dodijeljeno
pravo trajnog korištenja kat. čest. br. 1/130, k.o. C., radi izgradnje
vikendice, dok se Općina G. obvezala izgraditi do zemljišta pristupnu cestu.
Naknadno Općina G. je ukinula rješenje kojim je podnositelju dodijeljeno
zemljište.
Do 5. studenoga 1997. donijete su tri prvostupanjske odluke (presuda Općinskog
suda u Gospiću, broj: P-333/71 od 23. ožujka 1972., rješenje, broj: P-387/75-21
od 25. studenoga 1980. i djelomična presuda i međupresuda, broj: P-3/81-4 od 28.
siječnja 1993.) i tri drugostupanjske odluke (rješenje Okružnog suda u Gospiću,
broj: Gž-215/72-2 od 14. listopada 1975., rješenje, broj: Gž-333/80-2 od 26.
prosinca 1980. i djelomična presuda i međupresuda, broj: Gž-22/93 od 26. srpnja
1993.). Podnescima od 21. prosinca 1975., 25. veljače 1976., 21. lipnja 1976.,
1. lipnja 1977. i 28. veljače 1977. podnositelj je tražio odgodu ročišta radi
mogućeg mirnog rješenja spora.
Rješenjem suda od 19. siječnja 1993. na predmetni spis spojen je spis, broj:
P-79/89, pa se otada vode pod istim brojem: P-3/81.
Na ročištu 24. studenoga 1998. prvotuženik je ostao kod svog prigovora promašene
pasivne legitimacije.
Nakon toga održano je ročište 23. prosinca 1998., te 14. siječnja 1999. na kojem
je podnositelj predložio provođenje građevinskog vještačenja na ime utvrđenja
vrijednosti spornih građevinskih čestica, dok je raspravnim rješenjem naloženo
podnositelju da dostavi adresu sudskog vještaka.
Podneskom od 16. veljače 2000. podnositelj je dostavio adresu stalnog sudskog
vještaka, dok je podnescima od 15. rujna 2000., 10. prosinca 2001., 20. rujna
2002. požurio postupanje u ovom predmetu.
Očevid je proveden na licu mjesta 23. veljače 2006.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je tužbu Općinskom sudu u Gospiću podnio 25. lipnja 1971. godine.
Ustavna tužba podnijeta je 29. rujna 2004. godine. Ustavni sud utvrđuje da je od
dana pokretanja parničnog postupka do dana podnošenja ustavne tužbe proteklo
ukupno trideset tri (33) godine, tri (3) mjeseca i četiri (4) dana.
Ustavni sud je ocijenio da se pravno relevantnim razdobljem, s aspekta povrede
prava na razumnu duljinu trajanja sudskog postup­ka, u konkretnom slučaju smatra
razdoblje od 5. studenoga 1997., to jest od dana stupanja na snagu Zakona o
potvrđivanju Konvencije za zaštitu ljudskih prava i temeljnih sloboda i
protokola broj 1, 4, 6, 7, 11, 12 i 13 uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), do 29. rujna 2004., to jest do dana podnošenja ustavne
tužbe podnositeljice, što ukupno iznosi šest (6) godina, deset (10) mjeseci i
dvadeset četiri (24) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju cijelo vrijeme vodio
pred Općinskim sudom u Gospiću radi priznanja prava korištenja i predaje u
posjed. Taj sud bio je neaktivan od 5. studenoga 1997. do 24. studenoga 1998.
(jednu godinu i osamnaest dana) te od 16. veljače 2000. do 29. rujna 2004.
(četiri godine, sedam mjeseci i trinaest dana). Postupak je i dalje u tijeku
pred sudom prvog stupnja.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u parničnom postupku pridonio je svojim
ponašanjem, prema ocjeni Ustavnog suda, duljini postupka u razdoblju prije 5.
studenoga 1997., time što je sud u razdoblju od 1975. do 1980. odgodio zakazana
ročišta na prijedlog podnositelja zbog eventualnog postizanja nagodbe među
strankama.

4.4. SLOŽENOST SUDSKOG PREDMETA

Ustavni sud utvrđuje da je riječ o složenom predmetu u kojem je bilo potrebno
utvrditi da li su tijela uprave nepravilnim i nezakonitim radom, omogućili
gradnju kuća za odmor tuženima na zemljištu podnositelja i time mu uzrokovali
štetu, međutim složenost postupka ne može opravdati dugotrajnost postupka u
konkretnom predmetu.

OCJENA USTAVNOG SUDA

5. Ustavni sud utvrđuje da je parnični postupak koji se vodi pred Općinskim
sudom u Gospiću, u pravno relevantnom razdob­lju trajao šest godina, deset
mjeseci i dvadeset četiri dana, tijekom kojeg je sud bio neaktivan oko pet
godina i osam mjeseci. S obzirom da je riječ o postupku koji se vodi dulje od
trideset tri godine, smatramo potrebnim istaći i razdoblje neaktivnosti suda i
prije 5. studenoga 1997. godine u trajanju od četiri godine. Imajući u vidu sve
navedene činjenice, te okolnost da je postupak samo djelomično pravomoćno
dovršen, Ustavni sud nalazi da je povrijeđeno pravo podnositelja na suđenje u
razumnom roku, zajamčeno člankom 29. stavkom 1. Ustava Republike Hrvatske.
Stoga je u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud u pravilu određuje za razmatrano pravno relevantno razdoblje, uz
iznimnu mogućnost uvažavanja nerazumno dugog razdoblja potpune neaktivnosti suda
i prije 5. studenoga 1997. godine, što ovisi o osobitim okolnostima svakoga
pojedinog slučaja. Činjenica da je podnositelj tijekom jednog razdoblja doprinio
duljini postupka, nije utjecala na visinu naknade jer prema ocjeni Suda taj je
doprinos neznatan u odnosu na ukupno trajanje postupka te vrlo duga razdoblja
neaktivnosti suda.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Gospiću dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-3524/2004
Zagreb, 9. ožujka 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak,** v. r.

Odluka, NN 48/2006-1168
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)